Ego Odo, dux Burgundię, omnibus tam presentibus quam futuris notum facio quod, pro remedio animę meę et antecessorum meorum, dedi in perpetuam elemosinam ecclesię et fratribus Longivadi quidquid eis necesse fuerit in toto finagio de Ennay, et in omnibus circumadjacentibus finagiis ejusdem potestatis, in plano et bosco, in terris cultis et incultis, in pascuis, in nemoribus et in fructibus eorundem nemorum, et quantum quatuor carrucis boum ad colendum sufficiet de terra in potestate de Ennay. quę omnia antecessores mei duces Burgundię, et comparticipes eorum domini de Duismo; Rainerius de Castellione et Villermus, filius ejus, canonicis de Castellione dederunt in elemosinam. Et quoniam in istis omnibus fratres Longivadi dictis canonicis successerunt, laude capituli dictorum canonicorum et ducum Burgundię, sicut in eorumdem fratrum cartis continetur, ego, Odo, dux Burgundię, ad removendam omnem malignandi occasionem, dictis fratribus Longivadi, etiam si nichil eis antecessores mei de supradictis omnibus dedissent, supradicta omnia in perpetuam elemosinam dedi, de cetero plenarie et pacifice possidenda et cartas suas omnes quas super his omnibus habent, eis benigne laudavi. Et si quid in eis continetur quod non possideant, eos faciam plenarie et pacifice possidere. De cetero grangiam suam de Grandibosco cum omnibus pertinentiis suis in custodia et protectione mea suscepi specialiter contra omnes, sicut res meas proprias defendendam. Ut ista omnia inviolabilem habeant fidei firmitatem, cartam presentem fieri jussi et sigilli mei auctoritate munivi. Actum anno Domini M°CC° primo.